<classify> WAKATI ukusanyaji wa korosho umeshaanza na tayari mnada wa kwanza umetangazwa kuwa Novemba 2 na 3 mkoani Lindi, Mkuu wa mkoa huo, Godfrey Zambi amesema vyama vya ushirika vya msingi Amcos vitakavyopeleka korosho chafu au zilizo na mchanga na mawe, vitabeba gharama za usafishaji wa korosho hizo. Aidha, alisema kwa msimu huu, korosho zitanunuliwa kwa njia ya kawaida pamoja na kufanyika kwa uhakiki wa wakulima korosho. Zambi alisema mkoa huo umejipanga kwa dhati kuhakikisha ununuzi wa mkorosho unaenda vyema kwa kuzuia watu wachache kuharibu taswira ya zao hilo katika soko la ndani au nje.Amevitaka vya msingi ambavyo ndio vinavyopokea korosho kuhakikisha vinapokea korosho safi na kuzipeleka katika maghala tayari kwa mnada.Hata hivyo, alitaka mamlaka zinazohusika na vifungashio kuviwakilisha kwa haraka kwa kuwa kuna upungufu mkubwa japo vya kuanzia mnada wa awali vipo. Alitaka taasisi zinazohusika zisisibishane namna ya kuhudumia mkulima, bali wahakikishe taratibu za mauzo ya zao hilo zinakamilishwa ikiwamo uhakiki na pia ukaguzi wa bidhaa utakaowezesha kulipwa kwa tija.Mkoa wa Lindi wenye vyama vikuu vya ushirika viwili vya Lindi Mwambao na Runali unatarajiwa kuanza mnada Novemba 2 kwa Lindi Mwambao na Novemba 3 kwa Runali. Kwa mujibu wa Mrajis wa Ushirika Mkoa wa Lindi, Robert Nsunza, mkoa huo unatarajia kuvuna tani 80,000 za korosho, na vyama vya msingi Amcos 147 vitahusika na ukusanyaji wa korosho. Nsunza alisema mkoa huo umepanga minada kufanyika siku za Jumamosi na Jumapili na kwamba ni matarajio yao ni kuwa mkulima atapata fedha zake katika kipindi cha siku 10, tangu mnada kufanyika. Alisema katika mkutano huo na wadau wa korosho ikiwamo Bodi ya Korosho nchini, matumizi ya Stakabadhi Ghalani ndio mfumo utakaotumika kukiwa na maboresho kidogo ili kudhibiti kangomba na usafi wa korosho. Naye Kaimu Mkurugenzi Mkuu wa Bodi ya Korosho, Francis Alfred alisema watu waliojiorodhesha nchini kununua korosho ni kampuni 60 ambayo kwa mujibu wa utaratibu zimelazimika kuweka dhamana kwa kulinganisha na tani wanazotaka kununua.Alisema dhamana hiyo ni kuanzia Sh milioni 20 hadi bilioni moja na kuendelea kutegemea mzigo unaokusudiwa kununuliwa. Alisema wamefanya hivyo ili kuwa na uhakika na wanunuzi ambao si wababaishaji. Alisema ni matarajio yake kwamba wakulima watakuwa waaminifu kupeleka korosho safi ili wasiharibu ubora wa korosho za Tanzania katika soko la ndani na nje. Aliongeza kuwa kuna upungufu wa magunia milioni tatu ya kuwekea korosho, lakini ana matumaini serikali itafanya malipo hayo ili vifungashio vipatikane. Kwa mujibu wa ununuzi wa korosho, mnunuzi anatakiwa kulipia gharama za kifungashio na msimu uliopita serikali ndiye ilikuwa mnunuzi wa korosho nchini.  <topic>: KITAIFA 